Bob Woodward o podjelama u američkoj vladi u vezi s Afganistanom
Knjiga Obama's Wars, koja uskoro izlazi na tržište, sadrži brojne indiskrecije o navodnom međusobnom optuživanju vladinih dužnosnika
Dopredsjednik Joe Biden rekao je pak za Richarda Holbrookea da je ‘najegoističniji čovjek kojeg je ikada sreo’. A general David Petraeus, zapovjednik američkih i koalicijskih snaga u Afganistanu, dao je do znanja da mu se ne sviđa predsjednikov savjetnik David Axelrod kojeg je nazvao ‘izvrsnim manipulatorom’. U Washingtonu se danas mnogo govori o novoj knjizi novinara Boba Woodwarda koja ukazuju na duboke podjele u Bijeloj kući oko ratne strategije u Afganistanu. Najsporniji aspekt te strategije bio je upućivanje novih pojačanja u tu zemlju, od 30 tisuća vojnika. Primjerice, posebni izaslanik Richard Holbrooke je - prema Woodwardu - otvoreno rekao da strategija “neće funkcionirati. Vojni savjetnik za Afganistan, Douglas Lute, izjavio je da 'predsjednik Obama nije uspio uključiti u konačnu odluku sve što je htio'. Savjetnik za nacionalnu sigurnost Jim Jones nazvao je neke predsjednikove savjetnike ‘žoharima’ i ‘politbiroom’. Dopredsjednik Joe Biden rekao je pak za Richarda Holbrookea da je ‘najegoističniji čovjek kojeg je ikada sreo’. A general David Petraeus, zapovjednik američkih i koalicijskih snaga u Afganistanu, dao je do znanja da mu se ne sviđa predsjednikov savjetnik David Axelrod kojeg je nazvao ‘izvrsnim manipulatorom’. U knjizi se ukazuje i na dvojbe i frustracije predsjednika Obame po pitanju rata. Na jednom od sastanaka navodno je viknuo: “Želim znati kako ćemo izaći iz Afganistana, gdje je strategija za to” - piše Woodward. Taj ugledni američki novinar napisao je i da je afganistanski predsjednik Hamid Karzai ‘manično-depresivan’ te da zbog toga uzima lijekove. Ova knjiga dolazi u prodaju u trenucima kad nekoliko važnih članova vlade najavljuje svoj odlazak. Ministar obrane Robert Gates izjavio je da bi 2011. godina bila pravo vrijeme za odlazak, a očekuje se da će savjetnik za nacionalnu sigurnost Jim Jones otići nakon kongresnih izbora u studenome. Ekonomska ekipa predsjednika Obame također se razilazi. Čelnik Nacionalnog ekonomskog vijeća Larry Summers objavio je da odlazi s dužnosti u studenome. Direktor državnog budžeta Peter Orszag već je otišao kao i čelnica Vijeća ekonomskih savjetnika Christina Romer. Od čelnih ljudi u ekonomskom timu jedino je ostao ministar financija Timothy Geithner. Pored toga spekulira se da bi i predstojnik Ureda predsjednika Obame, Rahm Emannuel, mogao uskoro otići iz Bijele kuće.